CELEX: 32022R0760
Language: el
Date: 2022-04-08 00:00:00
Title: Κατ’ εξουσιοδότηση κανονισμός (ΕΕ) 2022/760 της Επιτροπής της 8ης Απριλίου 2022 για την τροποποίηση του κατ’ εξουσιοδότηση κανονισμού (ΕΕ) 2021/2306 όσον αφορά τις μεταβατικές διατάξεις για τα πιστοποιητικά ελέγχου που εκδίδονται στην Ουκρανία

18.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 139/13
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/760 ΤΗΣ ΕΠΙΤΡΟΠΗΣ
         της 8ης Απριλίου 2022
         για την τροποποίηση του κατ’ εξουσιοδότηση κανονισμού (ΕΕ) 2021/2306 όσον αφορά τις μεταβατικές διατάξεις για τα πιστοποιητικά ελέγχου που εκδίδονται στην Ουκρανία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (1), και ιδίως το άρθρο 38 παράγραφος 8 στοιχείο α) σημείο ii), το άρθρο 46 παράγραφος 7 στοιχείο β) και το άρθρο 57 παράγραφος 3,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2021/2306 της Επιτροπής (2) θεσπίζει κανόνες σχετικά με τους επίσημους ελέγχους σε βιολογικά προϊόντα και προϊόντα υπό μετατροπή που προορίζονται για εισαγωγή στην Ένωση και σχετικά με το πιστοποιητικό ελέγχου.
                  
               
                     (2)
                  
                  
                     Σύμφωνα με το άρθρο 5 παράγραφος 3 πρώτο εδάφιο του κατ’ εξουσιοδότηση κανονισμού (ΕΕ) 2021/2306, το πιστοποιητικό ελέγχου πρέπει να εκδίδεται στο TRACES και να φέρει εγκεκριμένη ηλεκτρονική σφραγίδα. Η μεταβατική διάταξη που προβλέπεται στο άρθρο 11 παράγραφος 1 του εν λόγω κανονισμού ορίζει ότι, κατά παρέκκλιση από το άρθρο 5 παράγραφος 3 πρώτο εδάφιο του εν λόγω κανονισμού, έως τις 30 Ιουνίου 2022, το πιστοποιητικό ελέγχου μπορεί να εκδίδεται σε έντυπη μορφή, αφού συμπληρωθεί στο TRACES και εκτυπωθεί. Η διαδικασία εγγραφής των αρχών ελέγχου και των φορέων ελέγχου για την εγκεκριμένη ηλεκτρονική σφραγίδα βρίσκεται σε εξέλιξη.
                  
               
                     (3)
                  
                  
                     Η εισβολή της Ρωσίας στην Ουκρανία στις 24 Φεβρουαρίου 2022 συνιστά εξαιρετική και άνευ προηγουμένου πρόκληση για τις αρχές ελέγχου και τους φορείς ελέγχου που έχουν αναγνωριστεί για τους σκοπούς της εξαγωγής βιολογικών προϊόντων από την Ουκρανία στην Ένωση. Στην Ουκρανία, οι ταχυδρομικές υπηρεσίες έχουν επίσης διαταραχθεί.
                  
               
                     (4)
                  
                  
                     Ως εκ τούτου, ένα ευρισκόμενο στην Ουκρανία εξουσιοδοτημένο πρόσωπο αρχής ελέγχου ή φορέα ελέγχου που δεν είναι ακόμη εφοδιασμένοι με εγκεκριμένη ηλεκτρονική σφραγίδα δεν μπορεί να εκδώσει ηλεκτρονικά πιστοποιητικά ελέγχου σύμφωνα με το άρθρο 5 παράγραφος 3 πρώτο εδάφιο του κατ’ εξουσιοδότηση κανονισμού (ΕΕ) 2021/2306. Από την άλλη πλευρά, το εν λόγω εξουσιοδοτημένο πρόσωπο δεν μπορεί να κάνει χρήση της δυνατότητας έκδοσης του πιστοποιητικού ελέγχου σε έντυπη μορφή, σύμφωνα με τη μεταβατική διάταξη του άρθρου 11 παράγραφος 1 του εν λόγω κανονισμού, δεδομένου ότι οι ταχυδρομικές υπηρεσίες στην Ουκρανία επί του παρόντος έχουν διαταραχθεί.
                  
               
                     (5)
                  
                  
                     Στο πλαίσιο αυτό, είναι επομένως αναγκαίο να επιτραπεί σε ένα ευρισκόμενο στην Ουκρανία εξουσιοδοτημένο πρόσωπο αρχής ελέγχου ή φορέα ελέγχου που δεν είναι ακόμη εφοδιασμένοι με εγκεκριμένη ηλεκτρονική σφραγίδα, να συντάσσει και να υποβάλλει στο TRACES το πιστοποιητικό ελέγχου σε ηλεκτρονική μορφή χωρίς να θέτει εγκεκριμένη ηλεκτρονική σφραγίδα στο πλαίσιο 18 του εν λόγω πιστοποιητικού. Ομοίως, είναι αναγκαίο να επιτραπεί στις αρμόδιες αρχές των κρατών μελών στους συνοριακούς σταθμούς ελέγχου ή στα σημεία θέσης σε ελεύθερη κυκλοφορία να διενεργούν ελέγχους εισαγωγών στα εν λόγω πιστοποιητικά ελέγχου και να τα θεωρούν στο TRACES με εγκεκριμένη ηλεκτρονική σφραγίδα ή σε έντυπη μορφή με την ιδιόχειρη υπογραφή του εξουσιοδοτημένου προσώπου, αφού συμπληρωθούν στο TRACES και εκτυπωθούν.
                  
               
                     (6)
                  
                  
                     Επομένως, ο κατ’ εξουσιοδότηση κανονισμός (ΕΕ) 2021/2306 θα πρέπει να τροποποιηθεί αναλόγως.
                  
               
                     (7)
                  
                  
                     Λόγω της εισβολής της Ρωσίας στην Ουκρανία και της αναγκαίας άμεσης αντίδρασης, ο παρών κανονισμός θα πρέπει να εφαρμοστεί αναδρομικά από τις 24 Φεβρουαρίου 2022,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κατ’ εξουσιοδότηση κανονισμού (ΕΕ) 2021/2306
            Το άρθρο 11 του κατ’ εξουσιοδότηση κανονισμού (ΕΕ) 2021/2306 τροποποιείται ως εξής:
            
                        1)
                     
                     
                        παρεμβάλλεται η ακόλουθη παράγραφος 1α:
                        
                           «1α.   Κατά παρέκκλιση από το άρθρο 5 παράγραφος 3 πρώτο εδάφιο, έως τις 30 Ιουνίου 2022, ένα ευρισκόμενο στην Ουκρανία εξουσιοδοτημένο πρόσωπο αρχής ελέγχου ή φορέα ελέγχου που δεν είναι ακόμη εφοδιασμένοι με εγκεκριμένη ηλεκτρονική σφραγίδα μπορεί να συντάσσει και να υποβάλλει στο TRACES το πιστοποιητικό ελέγχου σε ηλεκτρονική μορφή χωρίς να θέτει εγκεκριμένη ηλεκτρονική σφραγίδα στο πλαίσιο 18 του πιστοποιητικού. Το εν λόγω πιστοποιητικό εκδίδεται προτού το φορτίο στο οποίο αναφέρεται εξέλθει από την τρίτη χώρα εξαγωγής ή καταγωγής.»·
                        
                     
                  
                        2)
                     
                     
                        στην παράγραφο 2 προστίθεται το ακόλουθο στοιχείο γ):
                        
                                    «γ)
                                 
                                 
                                    σε περίπτωση που το πιστοποιητικό ελέγχου συντάσσεται και υποβάλλεται στο TRACES σε ηλεκτρονική μορφή σύμφωνα με την παράγραφο 1α, το εν λόγω πιστοποιητικό θεωρείται στο TRACES με εγκεκριμένη ηλεκτρονική σφραγίδα ή σε έντυπη μορφή με την ιδιόχειρη υπογραφή του εξουσιοδοτημένου προσώπου της αρμόδιας αρχής στον συνοριακό σταθμό ελέγχου ή στο σημείο θέσης σε ελεύθερη κυκλοφορία, στα πλαίσια 23, 25 και 30, κατά περίπτωση, αφού συμπληρωθεί στο TRACES και εκτυπωθεί.».
                                 
                              
                  
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 24η Φεβρουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Απριλίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 150 της 14.6.2018, σ. 1.
         
            (2)  Κατ’ εξουσιοδότηση κανονισμός (ΕΕ) 2021/2306 της Επιτροπής, της 21ης Οκτωβρίου 2021, για τη συμπλήρωση του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου με κανόνες σχετικά με τους επίσημους ελέγχους σε φορτία βιολογικών προϊόντων και προϊόντων υπό μετατροπή που προορίζονται για εισαγωγή στην Ένωση και σχετικά με το πιστοποιητικό ελέγχου (ΕΕ L 461 της 27.12.2021, σ. 13).